text: Politiet roser bilister efter dag med få blitz
  11 december 2017 kl. 17.11
  Politiet var klar med kameraerne i mandagstrafikken. Der var dog ikke mange, der gik i fælden. 
  Søndag blitzede politiet løs på vejene i det Syd- og Sønderjyske, hvor flere bilister blev taget med for høj fart og fik klip i kørekortet på trods af glatte veje. 
  Mandag var fotovognene igen klar ved veje rundtomkring. Skal man tro politiets Tweets i løbet af dagen, så har bilisterne lettet foden lidt fra speederen.
  Flest gik i "fælden" på Ribevej i Varde. Her blev 20 blitzet i en zone, hvor man må kører 50 km/t. Ingen kørte stærkt nok til at få et klip.
  På Ribevej ved Gabøl blev 15 personer blitzet. Her kørte den hurtigste 108 km/t. 
  19 overtrædelser blev det til på Felstedvej ved Gråsten.
  – Vi kommer igen, oplyser Syd og Sønderjyllands Politi på Twitter.
  Efter at have holdt ved Ribevej i Skærbæk, roser politiet bilisterne for pæn kørsel over det meste af linjen. Mere end 2000 passerede, men kun fire blev blitzet.
  Fin kørsel ved morgenmåling ved ATK på Kongevej i Gråsten - tak for det. Noget stærkere gik det på Felstedvej - 19 overtrædelser - her kommer vi igen. Fortsat god tur, kør nu forsigtigt pga føret #politidk
  
  Med mere end 2000 passerede køretøjer og kun 4 blitz, var der rigtig pæn kørsel på Ribevej i Skærbæk. Tak for i passer på hinanden i trafikken #politidk
  
  ATK målte på Ribevej i Varde 50 km. zone. 20 blitzet 0 klip. Sænk farten og pas på hinanden i dette glatte føre. #politidk
  
  ATK måling på Ribevej v. Gabøl 6500, 15 sager, ingen klip, hurt. Hast 108 km/t. #politidk
  
  